Komisjoni otsus

22. juuni 1999,

nõukogu direktiivi 89/106/EMÜ artikli 20 lõike 2 kohase ehitustoodete vastavustõendamismenetluse kohta tehases valmistatud sõrestik- ja palkmajade komplektide nõuetele vastavuse tõendamisel

(teatavaks tehtud numbri K(1999) 1483 all)

(EMPs kohaldatav tekst)

(1999/455/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1988. aasta direktiivi 89/106/EMÜ ehitustooteid käsitlevate liikmesriikide õigusnormide ühtlustamise kohta, [1] muudetud direktiiviga 93/68/EMÜ, [2] eriti selle artikli 13 lõiget 4,

ning arvestades, et:

(1) komisjon peab kahest direktiivi 89/106/EMÜ artikli 13 lõikele 3 vastavast toote vastavustõendamismenetlusest valima "kõige vähem koormava võimaliku korra kooskõlas ohutusnõuetega"; see tähendab vajadust otsustada, kas tootja vastutusel toimiv tehase tootmisohje süsteem on teatava toote või tootepere nõuetele vastavuse tõendamisel vajalik ja piisav tingimus, või on artikli 13 lõikes 4 mainitud kriteeriumidele vastavusega seotud põhjustel vaja volitatud sertifitseerimisorgani sekkumist;

(2) artikli 13 lõikega 4 nähakse ette, et niiviisi kindlaks määratud menetlus märgitakse mandaatidesse ja tehnospetsifikaatidesse; seetõttu on soovitatav määratleda toodete või tooteperede mõiste, nagu seda kasutatakse mandaatides ja tehnospetsifikaatides;

(3) artikli 13 lõikes 3 ettenähtud kahe menetluse üksikasjalik kirjeldus esitatakse direktiivi 89/106/EMÜ III lisas; seetõttu on vaja iga toote või tootepere puhul selgesti kindlaks määrata meetodid, mille abil tuleb kõnealust kahte menetlust III lisale viidates rakendada, sest III lisas eelistatakse teatavaid süsteeme;

(4) artikli 13 lõike 3 punktis a nimetatud menetlus vastab süsteemidele, mis on kindlaks määratud III lisa 2. punkti alapunkti ii esimeses võimaluses ilma pideva järelevalveta, ning teise ja kolmanda võimalusena, ning artikli 13 lõike 3 punktis b nimetatud menetlus vastab süsteemidele, mis on kindlaks määratud III lisa punkti 2 alapunktis i ning III lisa punkti 2 alapunktis ii esimese võimalusena pideva järelevalvega;

(5) käesolevas määruses ettenähtud meetmed on kooskõlas alalise ehituskomitee arvamusega,

ON VASTU VÕTNUD KÄESOLEVA OTSUSE:

Artikkel 1

I lisas nimetatud toodete nõuetele vastavust tõendatakse menetlusega, mille kohaselt on lisaks tootja vastutusel toimivale tehase tootmisohje süsteemile tootmise või toote vastavustõendamisse ning järelevalvesse kaasatud volitatud sertifitseerimisorgan.

Artikkel 2

II lisas ettenähtud vastavustõendamismenetlus märgitakse ühtlustatud standardite mandaatidesse.

Artikkel 3

Käesolev otsus on adresseeritud liikmesriikidele.

Brüssel, 22. juuni 1999

Komisjoni nimel

komisjoni liige

Martin Bangemann

[1] EÜT L 40, 11.2.1989, lk 12.

[2] EÜT L 220, 30.8.1993, lk 1.

--------------------------------------------------

I LISA

Tehases valmistatud sõrestik- ja palkmajade komplektid

Käesolev otsus hõlmab hoonena turustatavaid, tehases valmistatud paigaldusvalmis komplekte, mis on valmistatud seeriatootmiseks mõeldud eelprojekteeritud ja kasutamisvalmis komponentidest. Käesolevas otsuses käsitletakse ainult neid komplekte, mis vastavad järgnevalt määratletud miinimumnõuetele. Osalised komplektid, mis ei vasta kõnealustele miinimumnõuetele, jäävad otsuse reguleerimisalast välja. Miinimumnõuded hõlmavad järgmist: hoone konstruktsioonielemendid, hoone välisvoodri olulised komponendid koos kogu vajaliku soojusisolatsiooni ja sisevoodriga, niivõrd kui see on vajalik hoone suhtes kehtivate oluliste nõuete täitmiseks.

Käesolevas otsuses ei käsitleta eri komponente, vaid ainult lõplikke, tarnevalmis komplekte, kuigi osa komponentidest võib olla valmistatud eri tehastes.

- kasutamiseks ehitustöödel

--------------------------------------------------

II LISA

NÕUETELE VASTAVUSE TÕENDAMINE

TOOTEPERE

TEHASES VALMISTATUD SÕRESTIK- JA PALKMAJADE KOMPLEKTID

Vastavuse tõendamise süsteemid

Järgnevas loetelus esitatud toote (toodete) ja kavandatud kasutuse (kasutuste) puhul peab EOTA kindlaks määrama Euroopa tehnilise tunnustuse asjakohastes suunistes esitatud järgmise(d) nõuetele vastavuse tõendamise süsteemi (süsteemid):

Süsteem 1: Vaata direktiivi 89/106/EMÜ III lisa punkti 2 alapunkti i ilma näidiste kontrollkatsetamiseta.

Toode (tooted) | Kavandatud kasutus(ed) | Tase(med) või klass(id) (tuletundlikkus) | Nõuetele vastavuse tõendamise süsteem(id) |

Tehases valmistatud sõrestik- ja palkmajade komplektid (nagu on määratletud I lisas) | Ehitustöödel | Kõik | 1 |

Süsteemi spetsifikaat peaks olema selline, et seda saab rakendada ka juhul, kui ühe teatava karakteristiku toimivust ei ole vaja kindlaks määrata, sest kas või ühel liikmesriigil puudub sellise karakteristikuga seotud juriidiline nõue (vaata direktiivi 89/106/EMÜ artikli 2 lõige 1 ning vajaduse korral tõlgendusdokumentide punkt 1.2.3). Sellistel juhtudel ei tohi karakteristiku vastavustõendamist tootjalt nõuda, kui ta ei soovi toote toimivust kõnealuses seoses deklareerida.

--------------------------------------------------